РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/244-19

4. октобар 2019. године

Б е о г р а д

З А П И С Н И К

11. СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 1. ОКТОБРА 2019. ГОДИНЕ

Седница је почела у 9,44 часова.

Седницом је председавала Нада Лазић, заменик председника Одбора.

Седници су присуствовали чланови Одбора: Верољуб Арсић, проф. др Владимир Маринковић, потпредседници Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Јелена Мијатовић, Наташа Михаиловић Вацић, др Данијела Стојадиновић, Милена Ћорилић, Марија Јевђић, Сандра Божић и Татјана Мацура.

Седници Одбора су присуствовали заменици одсутних чланова Одбора: Милија Милетић (Ана Караџић, члан), Арпад Фремонд (Елвира Ковач, члан) и др Радослав Јовић (Дубравка Филиповски, члан).

Седници Одбора нису присуствовали: Маја Гојковић, председник Одбора, Ђорђе Милићевић, Вјерица Радета и Гордана Чомић, потпредседници Народне скупштине, као ни следећи чланови Одбора: Марко Ђуришић, Наташа Сп. Јовановић, проф. др Драгољуб Мићуновић, Срђан Ного, Санда Рашковић Ивић, Наташа Мићић, нити њихови заменици.

Седници су присуствовали представници Министарства финансија: Јелена Танасковић, државни секретар у Министарству финансија и Дарко Комненић, вршилац дужности помоћника министра финансија - Сектор буџета.

С обзиром да систем за електронско гласање није био у фукцији, председавајући седнице Одбора, је обавестила Одбор да ће кворум да се утврђује пребројавањем чланова, односно заменика чланова Одбора.

На предлог председника Одбора, са 14 гласова „за“ је усвојен следећи:

Д н е в н и р е д

1. Разматрање Предлога закона о изменама и допунама Закона о буџету Републике Србије за 2019. годину, који је поднела Влада, у начелу.

Пре преласка на рад по утврђеном дневном реду, Одбор је са 14 гласова „за“ и без примедби усвојио записник Осме седнице Одбора, одржане 28. јануара 2019. године, записник Девете седнице Одбора, одржане 2. априла 2019. године и записник Десете седнице Одбора, одржане 23. јула 2019. године.

**Прва тачка дневног реда – Разматрање Предлога закона о изменама и допунама Закона о буџету Републике Србије за 2019. годину, који је поднела Влада, у начелу.**

Пре преласка на рад, председавајући седнице Нада Лазић, заменик председника Одбора, је обавестила присутне да је 16. септембра 2019. године Влада поднела Народној скупштини Предлог закона о изменама и допунама Закона о буџету Републике Србије за 2019. годину (03 Број 400-2360/19). Подсетила је Одбор да је писмом генералног секретара, 03 Број 164 од 16. септембра 2019. године, свим народним посланицима, са прегледом аката, достављен и Предлог закона о изменама и допунама Закона о буџету Републике Србије за 2019. годину, тако да се сматра да је и члановима и заменицима чланова Одбора за права детета достављен Материјал за ову тачку дневног реда и да су имали прилике да се са садржином благовремено упознају.

Такође је подсетила на члан 173. Пословника Народне скупштине који прописује да пре претреса на седници Народне скупштине, предлог буџета могу да разматрају одбори Народне скупштине, у складу са својим делокругом, које своје извештаје достављају надлежном одбору – Одбору за финансије, републички буџет и контролу трошења јавних средстава. Наиме, извештај одбора садржи мишљење и предлоге, као и име известиоца одбора који има право да образлаже извештај на почетку претреса предлога буџета на седници надлежног одбора – Одбора за финансије, републички буџет и контролу трошења јавних средстава. Сходно томе, Одбор за права детета разматра средства која су Предлогом закона о изменама и допунама Закона о буџету Републике Србије за 2019. годину, опредељена за министарства, у делу који се односи на спровођење права детета.

Представници Министарства финансија нису поднели уводно представљање Предлога закона о изменама и допунама Закона о буџету Републике Србије за 2019. годину, који је поднела Влада, у начелу.

У дискусији нису учествовали чланови и заменици чланова Одбора, као ни представници Министарства финансија.

Пошто се више нико није јавио за реч и пошто је размотрена ова тачка дневног реда, председавајући седнице Одбора, је закључила претрес и ставила на гласање Предлог закона о изменама и допунама Закона о буџету Републике Србије за 2019. годину, који је поднела Влада, у начелу.

Одбор је већином гласова (12 „за“, није било против, два „уздржана“) прихватио Предлог закона у начелу. На основу члана 173. став 2. Пословника Народне скупштине Одбор за права детета је одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона о буџету Републике Србије за 2019. годину, у начелу.

Председавајући седнице Одбора је за известиоца Одбора за права детета на седници Одбора за финансије, републички буџет и контролу трошења јавних средстава предложила народног посланика проф. др Владимира Маринковића, потпредседника Народне скупштине и члана Одбора. Пошто није било других предлога констатовало се да је Одбор за права детета за известиоца на седници Одбора за финансије, републички буџет и контролу трошења јавних средстава одредио народног посланика проф. др Владимира Маринковића, члана Одбора.

Седница је завршена у 9,58 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Горан Стаменковић Нада Лазић